Dan Alexa s-a despărțit în luna noiembrie de FC Botoșani. După o pauză de patru luni și jumătate, antrenorul în vârstă de 44 de ani revine în fotbalul românesc.
FANATIK a aflat că Dan Alexa este noul antrenor al celor de la CS Tunari. Tehnicianul are ca obiectiv salvarea de la retrogradare. Ilfovenii sunt pe locul 17 în Liga 2, iar Alexa are o misiune destul de dificilă.
Arsenal Tunari are 16 puncte după 19 meciuri, al treilea cel mai slab atac din campionat și a doua cea mai slabă defensivă din eșalonul secund.
Cu toate acestea, Alexa are la dispoziție jucători cu experiența la nivel de prima ligă și care au venit de la echipe importante: Deniz Giafer (Dinamo), Mihai Leca (Lvov), Cristian Licsandru (Petrolul), Rareș Stanciu (Rapid), Ioan Borcea (Dinamo), Dragoș Gheorghe (Petrolul), Atanas Trică (U Craiova), Adrian Petre (Hermannstadt), Mirko Ivanovski (Concordia Chiajna), Alexandru Melniciuc (U Craiova).
Dan Alexa urmează să fie anunțat oficial de către clubul din Liga 2, care l-a "transferat" recent și Adiță Voicu, fostul ofițer de presă al FCSB, cunoscut pentru emisiunea "Fiță cu Adiță".
Primul meci al lui Dan Alexa pe banca lui CS Tunari va fi împotriva fostei sale echipe, Dinamo. Partida se va disputa în cantonamentul de la Săftica, joi, 21 martie. Alexa îl înlocuiește pe Ștefan Odoroabă, demis după înfrângerea cu 1-2 din Ghencea.
Din informațiile FANATIK, Dan Alexa va fi ajutat de un alt fost jucător al lui Dinamo. Ștefan Grigorie va fi antrenor secund. Fostul antrenor al lui FC Botoșani a semnat un contract până la finalul sezonului, adică pentru ultimele șase meciuri, cu opțiune de prelungire dacă va reuși să mențină echipa în Liga 2.
FANATIK a dezvăluit că Dan Alexa a decis să plece de la FC Botoșani: "Am anunţat şi jucătorii şi staff-ul şi cred că este o decizie normală. Nu puteam să merg mai departe. Efectiv, am făcut ceea ce a depins de mine să pun echipa pe picioare.
Dar eu nu am putut. Este mai bine pentru echipă şi pentru toată lumea ca eu să plec. L-am anunţat şi pe domnul Iftime. Este un capitol din viaţa şi din cariera mea care nu a fost aşa cum mi-am dorit. Dar viaţa merge înainte".